Imtella' Awwissu 15, 2021 F'anqas minn 24 siegħa, l-għadd tal-mejta kawża tat-terremot qawwi li laqat il-Haiti s-Sibt filgħodu tela' għal aktar minn 700. Il-Protezzjoni Ċivili tal-Haiti qalet li s'issa 724 persuna tilfu ħajjithom bit-terremot. Aktar kmieni, kien ġie rrappurtat li l-mejta kienu ftit aktar minn 300 ruħ. It-terremot, li kejjel 7.2 laqat il-Punent tal-pajjiż fil-Karibew u kkaġuna ħsarat kbar fil-bini, fosthom f'lukandi u knejjes. It-theżżiż inħass fil-kapitali fejn jgħixu ħafna nies, Port-au-Prince u anki f'pajjiżi ġirien.